‘Zuma is van die massas vervreem’Save South Africa hou ‘n betoging Donderdag in Port Elizabeth Foto: Raahil Sain/ANA Die Save South Africa-beweging hou Donderdag ŉ betoging by die Dan Qege-stadion in Port Elizabeth waar daar geëis sal word dat pres. Jacob Zuma verwyder word. Die organiseerders beskryf die geleentheid as ŉ “familiegeleentheid” en dit vind op Vryheidsdag plaas. Dit word voorafgegaan met ŉ kort optog om 09:00 van Njoli-plein na die Dan Qege-stadion in Zwide- informele nedersetting. Die geleentheid sal na verwagting om 11:00 begin en sal nagenoeg twee ure lank duur. Daar sal ook kosstalletjies wees, maar geen alkohol word by die geleentheid verkoop nie. Save South Africa het ook vervoer gereël vir inwoners – busse met #SaveSA-handelsmerke sal by verskeie punte in die informele nedersetting gestasioneer wees en die pendelaars sal uit die noordelike dele gratis vervoer word. Taxis met #SaveSA-handelsmerke sal ook inwoners uit die oostelike en suidelike dele vervoer teen ŉ betaling van R25. Verskeie openbare optogte is die afgelope tyd teen Zuma gehou met ŉ toenemende aantal burgerregteorganisasies en opposisiepartye wat Zuma se kop eis. Sipho Pityana sal na verwagting Donderdag ŉ toespraak lewer, tesame met voormalig konstitusionele hofregter Zak Yacoob en Anglikaanse biskop Nceba Nopece. “Zuma het homself van die massas vervreem,” het Khusta Jack, leier van Save South Africa in Port Elizabeth, gesê. “Ons wil ŉ behoorlike leier hê. Ons wil behoorlik gelei word. As jy Zuma deesdae op televisie sien, gaan hy aan sonder enige beduidende inhoud. Hy het dit verloor. Hy het die rassekaart probeer speel en was onsuksesvol. Nou probeer hy mense terroriseer deur hulle te herinner aan die slagveld van Natal. Sy doel is om vrees in te boesem.” Hy doen ŉ beroep op Suid-Afrikaners om Zuma se uitlatings as “roekeloos en onverantwoordelik” te verwerp.